《宿西林寺有先特进及先学士诗》
宋代·李彭

渡江送行人，我行亦清兴。草木春路赊，斜斜复整整。

独造此宝坊，深稳庭宇静。复阁衬烟霞，疏林泄钟磬。

残僧涩对人，短童工汲井。杖屦若能神，迥知兹游胜。

楹间盘硬语，怪底光炯炯。追还曾高风，熟复发深省。

来归十阳秋，足不践斯境。猿鹤情未忘，拾松来煮茗。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。